Qirg‘iziston 2017 yil oxirida o‘tkaziladigan prezidentlik saylovida yevropalik hamkorlarning daldasidan umid qiladi. Bu haqda mamlakatning amaldagi rahbari Almazbek Atambayev Yevropa tashqi faoliyat xizmati bosh kotibi Alen Le Rua bilan uchrashuv vaqtida gapirib o‘tgan. Qirg‘iziston rahbari Yevropa Ittifoqiga 2015 yili o‘tkazilgan parlament saylovlarining shaffof va haqqoniy o‘tishida ko‘rsatgan madadi uchun minnatdorchilik bildirgan. Qirg‘izistonda parlament saylovlari o‘tgan yilning oktabrida bo‘lib o‘tgan, unda ilk marta aholining biometrik ma’lumotlari asosida saylovchilar ro‘yxati tuzilgandi. O‘z navbatida Le Rua Yevropa Ittifoqi "Qirg‘izistonda demokratiya mustahkamligi yo‘lidagi harakatlarini davom ettirishi" haqida gapirgan. U respublika bilan ikki tomonlama munosabatlar rivojlanishidan YeI manfaatdorligini qayd etgan. Uchrashuvda tomonlar o‘zaro munosabatlardagi dolzarb masalalar yuzasidan fikrlar almashgan.